KIRJALLINEN KYSYMYS P-2580/00 esittäjä(t): Dorette Corbey (PSE) komissiolle. Lintudirektiivin täytäntöönpano.



Virallinen lehti nro 089 E , 20/03/2001 s. 0210 - 0211



KIRJALLINEN KYSYMYS P-2580/00 esittäjä(t): Dorette Corbey (PSE) komissiolle (25. heinäkuuta 2000) Aihe: Lintudirektiivin täytäntöönpano Euroopan parlamentti vastaanotti äskettäin adressin, jonka allekirjoittajina on 2,2 miljoonaa kansalaista kaikista Euroopan maista. Nämä kansalaiset ovat huolissaan sellaisten metsästystapojen jatkamisesta, jotka eivät kunnioita luonnonvaraisten lintujen suojelua koskevaa eurooppalaista lainsäädäntöä. 1. Voiko komissio esittää yleiskatsauksen lintudirektiivin (79/409/EY)(1) 7 artiklan 4 kohdan täytäntöönpanon tilanteesta? 2. Lintujen paluumuuton aikaista metsästystä harjoitetaan eräissä jäsenvaltioissa, erityisesti Ranskassa (helmikuu), Suomessa (haahka), Kreikassa (helmikuu) ja Itävallassa (metsäkurppa). Mihin toimiin komissio on ryhtynyt puuttuakseen edellä mainittuihin lintudirektiivin 4 artiklan 7 kohdan rikkomistapauksiin ja mitä toimia on suunnitteilla? 3. Yhtyykö komissio kantaan, jonka mukaan Ranskan uusi metsästyslaki (28. kesäkuuta 2000 ja siihen liittyvät asetukset) ei noudata lintudirektiiviä, koska se sallii yömetsästyksen ja koska metsästyskauden alkamispäivämäärää ja päättymispäivämäärää koskevat määräykset ovat epäselviä ja riittämättömiä? 4. Yhdysvalloissa liittovaltion lainsäädäntö varmistaa, että metsästyskielto alkaa 20. tammikuuta ja päättyy 1. lokakuuta. Yhtyykö komissio kantaan, jonka mukaan aikaisimpien ja myöhäisimpien lajien mukaan mukautettu Euroopan laajuinen metsästyskauden alkamispäivämäärä ja päättymispäivämäärä takaisi oikeudellisen varmuuden, täytäntöönpanon ja sen valvonnan jäsenvaltioissa ja ehdokasmaissa? 5. Onko komissio valmis antamaan jäsenvaltioille selkeät suuntaviivat? (1) EYVL L 103, 25.4.1979, s. 1. Margot Wallströmin komission puolesta antama vastaus (22. syyskuuta 2000) Luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY 7 artiklan 4 kohdan säännösten täytäntöönpano kuuluu jäsenvaltioiden yksinomaiseen toimivaltaan. Metsästystä koskevat käytännön säännökset ja määräykset annetaan kansallisessa, alueellisessa tai jopa paikallisessa lainsäädännössä. On melko vaikeaa antaa yhteenveto mainitun artiklan täytäntöönpanosta kirjallisen kysymyksen puitteissa. Komissio pyytääkin parlamentin jäsentä tutustumaan viimeksi julkaistuun komission kertomukseen direktiivin 79/409/ETY soveltamisesta, jossa annetut tiedot koskevat kautta 19931995 ja joka perustuu jäsenvaltioiden toimittamiin tietoihin direktiivin mukaisesti annettujen kansallisten säännösten soveltamisesta(1). Kun komissiolla on todisteita siitä, että jonkun jäsenvaltion metsästyskäytännöt, metsästyskausien vahvistaminen mukaan luettuna, eivät ole 7 artiklan 4 kohdan säännösten mukaisia, se käynnistää tavallisesti tutkimukset arvioidakseen mahdolliset rikkomukset EY:n perustamissopimuksen 226 artiklan (entinen 169 artikla) mukaisesti. Mitä kansallisiin metsästyskausiin tulee, rikkomisesta johtuva menettely on aloitettu Ranskaa (tapaus käsiteltävänä yhteisöjen tuomioistuimessa) ja Kreikkaa vastaan (lausunto perusteluineen annettu 28. heinäkuuta 2000). Tässä vaiheessa komissio ei voi ottaa kantaa Ranskan uuteen metsästyslakiin ja -asetuksiin, koska Ranskan viranomaiset ovat toimittaneet lakitekstit komissiolle vasta äskettäin. Toissijaisuusperiaate, yhteisön maantieteellinen laajuus, erot biologisissa ja ekologisissa erityispiirteissä eri puolilla Eurooppaa sekä direktiivissäkin vahvistetut erilaiset taloudelliset ja virkistykseen liittyvät vaatimukset huomioon ottaen direktiivissä ei määritellä kiinteitä metsästyskauden aloitus- ja päätöspäivämääriä. Komissio katsoo, että direktiivin säännöksillä voidaan varmistaa, että metsästyskäytännöissä otetaan huomioon luonnonvaraisten lintujen suojelu. Direktiivin 79/409/ETY antamisen jälkeen komissio on laatinut tai tukenut useita tutkimuksia ja suuntaviivoja, joiden tarkoituksena on auttaa jäsenvaltioita direktiivin täytäntöönpanossa. Tätä teknistä ja tieteellistä työtä tehdään ORNIS-komiteassa sekä sen tieteellisessä työryhmässä. (1) KOM(2000) 180 lopullinen.